དེ་ཡང་ཐོག་མར་ལྷག་བསམ་རྣམ་པར་དག་པ་བཀའ་དྲིན་ཅན་རྒན་དམ་པ་སྦྲ་གསར་ཚངས་དབྱངས་རྒྱ་མཚོ་མཆོག་གིས་ཕྲན་རང་ཉིད་ལ་འདོན་ཆོག་ཙམ་ཤེས་པས་མི་ཆོག་རིག་གནས་དང་གཞུང་ལུགས་ལ་ཡང་སློབ་སྦྱོང་བྱ་དགོས་ཞེས་ཁ་བརྡ་བསླབ་བྱ་མང་པོ་གནང་ནས་ཆེད་དུ་རེབ་གོང་ལ་ཨ་ལགས་བོན་བརྒྱ་རིན་པོ་ཆེ་མཆོག་གི་དགོན་པར་རྒན་དམ་པ་ཁོང་རང་གིས་བསྐྱལ་ནས་སོང་བ་དྲན།དེ་ནི་ཕལ་ཆེར་ཕྱི་ལོ་༡༩༩༢ཙམ་རེད།རེབ་གོང་གྲོང་ཁྱེར་གྱི་ལྟེ་བ་རོང་བོ་གྲོང་བརྡལ་ལ་འབྱོར་ནས་ཨ་ལགས་རིན་པོ་ཆེ་ལ་དེ་གར་གཞུང་གི་གཟིམ་ཤག་ཅིག་ཡོད་པ་དེར་སོང་ནས་མཇལ་ཁ་ཞུས་ཤིང་དགོང་མོར་དེར་ཞག་སྡོད་བྱས་པ་ཡིན།རྒན་དམ་པ་ཨ་ཁུ་ཚངས་དབྱངས་དང་ཨ་ལགས་རིན་པོ་ཆེ་གཉིས་ཆུང་དུས་ཀྱི་གྲོགས་པོ་ཡིན་སྟབས་དགོང་མོར་ཕན་ཚུན་བཀའ་མོལ་གནང་ནས་རྒྱུན་རིང་བཞུགས་བྱུང་།ཕྱི་ཉིན་རོང་བོ་གྲོང་རྡལ་ནས་ཨ་ལགས་ཚང་གི་རླངས་འཁོར་དུ་བསྡད་ནས་ཆུ་ཚོད་གཅིག་ལྷག་ཙམ་ལ་སོང་རྗེས་འབའ་ཚའི་ལུང་པར་གཞིས་ཆགས་པའི་བོན་བརྒྱ་དགོན་པར་སླེབས།དེ་ནས་བོན་བརྒྱ་བླ་བྲང་དུ་འཁྲིད་གནང་སོང་བླ་བྲང་དེ་ནི་བཀོད་ཇུས་ཕུན་སུམ་ཚོགས་པ་ཕྱི་ནས་བལྟས་ན་ལྷ་སའི་པོ་ཏ་ལའི་བཟོ་དབྱིབས་ལྟ་བུ་ཞིག་ཏུ་མཐོང་།